Document ID: /roh_data/filtered/fineweb-2-filterrobots_roh.jsonl.gz/24909

Che la Federaziun svizra da ciclissem undreschia Nino Schurter gia per la quarta giada sco meglier ciclist da l'onn è stà inevitabel. La finala ha il mountainbiker da Tersnaus gì ina stagiun perfetga. Il campiun olimpic da Rio ha gudagnà quest onn sco emprim mountainbiker insumma tuttas cursas da la cuppa mundiala - e lu ha il sportist da 31onns er anc curunà la stagiun cun ses sisavel titel da campiun mundial - in record.
En vista a tals success èsi mo anc detagls a l'ur che Nino Schurter è anc vegnì campiun mundial cun l'equipa ed er ina giada dapli campiun svizzer.
Neff tar las dunnas
Meglra ciclista svizra è la campiunessa mundiala da mountainbike Jolanda Neff. Il titel per la meglra equipa va medemamain als mountainbikers. L'equipa enturn Neff e Schurter aveva gudagnà a Cairns en l'Australia il titel da campiun mundial.